Harry gee vir Cyril 'n portret van beeste | Maroela Media
President Cyril Ramaphosa, sy vrou dr. Tshepo Motsepe en die hertog en hertogin van Sussex kuier in Pretoria. (Foto: Verskaf)
Dit was die laaste van 'n twee week lange besoek wat die hertog en hertogin van Sussex in Suid-Afrika afgelê het. "Dit is wonderlik om julle hier te hê, baie welkom!" het Ramaphosa tydens die welwillendheidsbesoek gesê.
Gedurende die besoek het die egpare ook geskenke uitgeruil. Die Sussex-egpaar het aan die president 'n geraamde portret van ankole-beeste gegee, die einste beesras wat Ramaphosa op sy plaas in Mpumalanga aanhou. Ramaphosa het op sy beurt vir die koninklikes 'n fotoboek oor sy eie kudde, Cattle of the Ages, gegee.
President Cyril Ramaphosa en sy vrou dr. Tshepo Motsepe verwelkom die hertog en hertogin van Sussex in Pretoria. (Foto: Verskaf)
Harry het vroeër die dag, tydens sy besoek aan die Britse Handelskommissaris in Johannesburg, gesê hy het hoop vir Afrika en dat die verhouding tussen Brittanje en Afrika belangrik is. Ramaphosa het self verlede jaar 'n besoek aan prins Harry se ouma, koningin Elizabeth II afgelê toe hy in Londen was vir die konferensie van Statebondsleiers.
Harry het Suid-Afrika reeds verskeie kere in die verlede besoek – sy vorige meisie Chelsy Davy se pa was 'n Suid-Afrikaner – en het gesê hy sien reeds uit na sy volgende besoek.
So waar steek julle die Kruger munte weg ?
Nie snaaks nie – maar geen Brit sal ek ooit voor opstaan nie – Julle skuld met wat hier in SA aangaan – Onthou die konsentrasie kampe en verwydering van almal van ALLE plase af (wit en swart)